Բետու (ֆուտբոլիստ, ծնված 1982)

Անտոնիու Ալբերտու Բաշտուշ Պիմպարել (պորտ.՝ António Alberto Bastos Pimparel, մայիսի 1, 1982(1982-05-01), Լիսաբոն, Պորտուգալիա), առավել հայտնի որպես Բետու, պորտուգալացի պրոֆեսիոնալ ֆուտբոլիստ։ Ներկայումս հանդես է գալիս թուրքական Գյոզտեպեի և Պորտուգալիայի ազգային հավաքականի կազմում։ Խաղում է դարպասապահի դիրքում։


== Ակումբային կարիերա ==


=== Վաղ կարիերա ===
Բետուն Սպորտինգ Լիսաբոնի ակադեմիայի սան է։ Սպորտինգի առաջին թիմի կազմում նա անցկացրեց միայն 1 մրցաշրջան՝ լինելով թիմի 3-րդ դարպասապահը, ինչից հետո վարձավճարով միացավ Կասա Պիային։
Պորտուգալիայի երկրորդ դիվիզիոնում հանդես եկող Շավիշի և Մարկուի կազմում 1-ական մրցաշրջան անցկացնելուց հետո, 2006-07 մրցաշրջանում Բետուն միացավ Լեյշոյնշին՝ իր առաջին տարում օգնելով թիմին հաղթել ԼիգաՊրոն և տեղափոխվել Պորտուգալիայի բարձրագույն դիվիզիոն։ Լեյշոյնշի կազմում անցկացրած 3 մրցաշրջանում Բետուն մասնակցեց 94 հանդիպման՝ բաց թողելով ընդամենը 7 խաղ առաջնությունում։


=== Պորտու ===
2009 թվականի մարտին Բետուն 4 տարվա պայմանագիր կնքեց Պորտուի հետ։ Իր պաշտոնական դեբյուտը ակումբի կազմում նշեց 2009 թվականի հոկտեմբերի 17-ին՝ Պորտուգալիայի գավաթի Սերտանենսեի դեմ խաղում։ Չեմպիոնների Լիգայում իր առաջին հանդիպումը անցկացրեց նոյեմբերի 25-ին՝ Չելսիի դեմ խաղում։ 2011 թվականի մայիսի 22-ին՝ Պորտուգալիայի գավաթի Վիտորիա Գիմարայնշի դեմ խաղում Բետուն հետ մղեց 11-մետրանոց հարվածը, և Պորտուն հաղթեց 6-2 հաշվով՝ նվաճելով գավաթը։ Պորտուի կազմում անցկացրած 2 մրցաշրջանում Բետուն թիմի երկրորդ դարպասապահն էր՝ Հելտոնից հետո։ Նա անցկացրեց 25 հանդիպում՝ ակումբի հետ հաղթելով Պորտուգալիայի առաջնությունը, Եվրոպայի Լիգան, Պորտուգալիայի սուպերգավաթը և 2 անգամ՝ Պորտուգալիայի գավաթը։
2011-12 մրցաշրջանում Բետուն վարձավճարով տեղափոխվեց ռումինական Կլուժ։ Ակումբի կազմում նա անցկացրեց 27 հանդիպում՝ 13 խաղում իր դարպասը պահելով անառիկ և օգնելով իր թիմին հաղթել Ռումինիայի առաջնությունը։


=== Բրագա / Սևիլյա ===
2012 թվականի ամռանը Բետուն 2 տարվա պայմանագիր կնքեց Բրագայի հետ։ Իր դեբյուտը նշեց օգոստոսի 18-ին՝ Բենֆիկայի դեմ խաղում։
2013 թվականի ձմռանը Բետուն վարձավճարով միացավ Սևիլյային, քանի որ թիմի դարպասապահ Դիեգո Լոպեսը տեղափոխվել էր Ռեալ Մադրիդ։ Օգտվելով Սևիլյայի հիմնական դարպասապահ Անդրես Պալոպի վնասվածքից, ակումբի կազմում իր դեբյուտը Բետուն նշեց հունվարի 31-ին՝ Իսպանիայի գավաթի Ատլետիկո Մադրիդի դեմ խաղում։ Իր առաջին հանդիպումը Լա Լիգայում անցկացրեց փետրվարի 3-ին՝ Ռայո Վալեկանոյի դեմ խաղում։
2013 թվականի ամռանը Սևիլյան գնեց Բետուի ամբողջ տրանսֆերը։ 2013-14 մրցաշրջանում նա դարձավ թիմի հիմնական դարպասապահը՝ անցկացնելով 43 հանդիպում բոլոր մրցաշարերում։ Եվրոպայի Լիգայի եզրափակչի՝ Բենֆիկայի դեմ հանդիպման հետխաղյա 11-մետրանոցների հարվածաշարում Բետուն ետ մղեց Օսկար Կարդոսոյի և Ռոդրիգոյի հարվածները, ինչի շնորհիվ Սևիլյան հաղթեց գավաթը։
2014-15 մրցաշրջանում ստացած վնասվածքների պատճառով Բետուն զիջեց Սևիլյայի հիմնական դարպասապահի տեղը Սերխիո Ռիկոյին։ Այս տարի նույնպես նա ակումբի հետ հաղթեց Եվրոպայի Լիգան, սակայն խաղադաշտ դուրս չեկավ եզրափակչի Դնեպրի դեմ խաղում։ 2015 թվականի օգոստոսի 11-ին նա մեկնարկային կազմում սկսեց ՈՒԵՖԱ Սուպեր գավաթի Բարսելոնայի դեմ խաղը, սակայն բաց թողեց 5 գնդակ, ինչի պատճառով Սևիլյան պարտվեց 4-5 հաշվով։
2015-16 մրցաշրջանում Դավիթ Սորիան տեղափոխվեց Սևիլյայի առաջին թիմ, ինչի պատճառով Բետուն դարձավ թիմի միայն 3-րդ դարպասապահը։ Սևիլյայի կազմում անցկացրած 3․5 մրցաշրջանում նա անցկացրեց 89 հանդիպում՝ բաց թողելով 118 գնդակ։


=== Հետագա կարիերա ===
2016 թվականի օգոստոսի 6-ին Բետուն ազատ գործակալի կարգավիճակում 2 տարվա պայմանագիր կնքեց Սպորտինգ Լիսաբոնի հետ։ Իր պաշտոնական դեբյուտը նշեց հոկտեմբերի 13-ին՝ Պորտուգալիայի գավաթի Ֆամալիկանի դեմ խաղում՝ այս խաղում անառիկ պահելով իր դարպասը։ 2016-17 մրցաշրջանում նա անցկացրեց 9 հանդիպում՝ լինելով թիմի երկրորդ դարպասապահը Ռուի Պատրիսիոից հետո։
2017 թվականի հուլիսի 29-ին Բետուն տեղափոխվեց Գյոզտեպե։ Իր դեբյուտը նշեց օգոստոսի 12-ին՝ Ֆեներբահչեի դեմ խաղում։


== Միջազգային կարիերա ==
Իր դեբյուտը Պորտուգալիայի ազգային հավաքականի կազմում Բետուն նշեց 2009 թվականի հունիսի 10-ին՝ Էստոնիայի դեմ խաղում։ Ազգային հավաքականի կազմում Բետուն մասնակցեց 2010 թվականի աշխարհի առաջնությանը և 2012 թվականի Եվրոպայի առաջնությանը, սակայն այդպես էլ ոչ մի հանդիպում չանցկացրեց։
2014 թվականին Բետուն մասնակցեց աշխարհի առաջնությանը՝ իր դեբյուտը մրցաշարում նշելով հունիսի 23-ին՝ ԱՄՆ-ի դեմ խաղում։ Բացի այդ, նա ընդգրկվեց Պորտուգալիայի կազմերում 2017 թվականի ՖԻՖԱ Կոնֆեդերացիաների գավաթում և 2018 թվականի աշխարհի առաջնությունում։


== Կարիերայի վիճակագրություն ==


=== Ակումբային վիճակագրություն ===
2018 թվականի հունիսի 4-ի դրությամբ


=== Միջազգային վիճակագրություն ===
2018 թվականի հունիսի 4-ի դրությամբ


== Նվաճումներ ==


=== Ակումբային ===
Սպորտինգ Լիսաբոն

Պորտուգալիայի գավաթ․ 2001–02Լեյշոյնշ

Սեգունդա Լիգա․ 2006–07Պորտու

Պորտուգալիայի առաջնություն․ 2010–11
Պորտուգալիայի գավաթ․ 2009–10, 2010–11
Պորտուգալիայի սուպերգավաթ․ 2010
ՈւԵՖԱ Եվրոպայի Լիգա․ 2010–11Կլուժ

Ռումինիայի առաջնություն․ 2011–12Բրագա

Պորտուգալիայի լիգայի գավաթ․ 2012–13Սևիլյա

ՈւԵՖԱ Եվրոպայի Լիգա․ 2013–14, 2014–15


=== Միջազգային ===
Պորտուգալիա

ՖԻՖԱ Կոնֆեդերացիաների գավաթ․ երրորդ տեղ․ 2017


== Ծանոթագրություններ ==


== Արտաքին հղումներ ==
Բետուի պաշտոնական Ֆեյսբուքի էջը
Բետուն transfermarkt-ում
Բետուն soccerbase.com-ում
Բետուն WhoScored.com կայքում
Բետուն Սպորտինգ Լիսաբոնի պաշտոնական կայքում
Բետուն ՈՒԵՖԱ-ի պաշտոնական կայքում
Բետուն ՖԻՖԱ-ի պաշտոնական կայքում Archived 2018-06-12 at the Wayback Machine.